b'\n_START_ARTICLE_\nE\xc4\xb7engr\xc4\x81ve m\xc3\xb5is\n_START_PARAGRAPH_\nE\xc4\xb7engr\xc4\x81ve m\xc3\xb5is (E\xc4\xb7engr\xc4\x81ves mui\xc5\xbea) on endine m\xc3\xb5is L\xc3\xa4tis Vies\xc4\xabte piirkonnas Vies\xc4\xabte vallas E\xc4\xb7engr\xc4\x81ves. Saksa keeles Eckengraf v\xc3\xb5i Eichengrabe._NEWLINE_E\xc4\xb7engr\xc4\x81ve m\xc3\xb5is rajati aastal 1477, mil Bernhard von der Borch rajas \xc3\xbcmbruskonna maadest umbes 20 hektari suuruse maavalduse. M\xc3\xb5isa omanikeks olid Lafflerid, seej\xc3\xa4rel aastast 1565 Vietinghoffid ja aastast 1590 Grotthu\xc3\x9fid. Aastal 1622 kasutati m\xc3\xb5isa kohta esimest korda nime Eichengrabe._NEWLINE_Aastal 1633 said m\xc3\xb5isa omanikeks Z\xc3\xb6ge von Manteuffelid, 1698 aga Taubed. Omanike kiire vahetus j\xc3\xa4tkus aastal 1753 Wittenite ja aastal 1762 Howenitega. Aastal 1783 j\xc3\xb5udis m\xc3\xb5is taas Manteuffelite k\xc3\xa4tte tagasi, aga juba aastal 1798 l\xc3\xa4ks see edasi Witte von Wittenheimidele. Nende valdusse j\xc3\xa4i m\xc3\xb5is kauemaks, vahetusid vaid rentnikud. Aastal 1861 ostis m\xc3\xb5isa Heinrich Heinz, aga aastal 1872 Rechenbergid. Nende valdusse j\xc3\xa4i m\xc3\xb5is v\xc3\xb5\xc3\xb5randamiseni aastal 1920, tol ajal kuulus m\xc3\xb5isa juurde juba 1333 hektarit maad. Rechenbergid rentisid m\xc3\xb5isakompleksi L\xc3\xa4ti riigilt edasi aastani 1926, mil sinna asusid elama Lievenid._NEWLINE_M\xc3\xb5isa elumaja ja k\xc3\xb5rvalhooned on kultuurim\xc3\xa4lestistena kaitse all.'